‘Geen bymotief om Ramaphosa privaat te vervolg’ – ZumaJacob Zuma (Foto: Phill Magakoe / AFP) Oudpres. Jacob Zuma sê hy het geen bymotief met die private vervolging van pres. Cyril Ramaphosa nie, en dat hy bloot wil hê die president moet skuldig bevind en gestraf word. Zuma het Vrydag ŉ beantwoordende beëdigde verklaring ingedien teen Ramaphosa se dringende hofaansoek om die private vervolging stop te sit hangende ŉ aansoek om dit te laat hersien, tersyde te stel en ongrondwetlik te verklaar. Zuma meen daar is geen verskil tussen Ramaphosa se vervolging en sy eie vervolging meer as tien jaar gelede nie. Volgens Zuma wil Ramaphosa in sy hofaansoek – wat Dinsdag aangehoor word – vra dat die hof hom van die wet vrystel wat bepaal dat mense wat strafregtelik aangekla word, persoonlik in die hof moet verskyn. “Dit is ŉ ongewone versoek deur iemand wat geen siekte of ander redes het behalwe dat hy die president van die land is nie.” Zuma meen Ramaphosa soek spesiale behandeling en sê dat hy soos enige ander persoon hanteer moet word wat strafregtelik aangekla word. Hy sê voorts Ramaphosa se hofaansoek is ŉ “mors van die hof se tyd en staatshulpbronne”, en dat dit boonop nie dringend is nie. Maroela Media het vroeër berig dat Ramaphosa in ŉ private vervolging strafregtelik deur die JG Zuma-stigting aangekla word. Die stigting het op die vooraand van die ANC se nasionale konferensie in ŉ verklaring gesê Ramaphosa word aangekla as ŉ medepligtige tot “misdade wat deur onder andere adv. Billy Downer gepleeg is”. Downer is die staatsaanklaer in Zuma se wapenskandaal-korrupsiesaak. Afgesien van Downer kla Zuma ook die News24-joernalis Karyn Maughan privaat aan vir die oortreding van die Wet op die Nasionale Vervolgingsgesag (NVG). Zuma het met die private vervolging van die twee begin omdat hy meen dat Downer vertroulike inligting oor sy mediese toestand aan Maughan uitgelek het. Ramaphosa moet volgens die stigting op 19 Januarie in die hof verskyn. Rampahosa se dringende hofaansoek word na verwagting Dinsdag aangehoor. Ramaphosa het kort ná die stigting se aankondiging gereageer en Zuma se “misbruik van regsprosesse” en verdraaiing van die nolle prosequi-bepaling “met absolute minagting” verwerp. PRESIDENT RAMAPHOSA REJECTS ZUMA’S ABUSE OF PRIVATE PROSECUTION PROCESSES President Cyril Ramaphosa rejects with the utmost contempt Mr. Jacob Zuma’s abuse of legal processes and perversion of the ‘nolle prosequi’ (private prosecution) provision. — Presidency | South Africa ???????? (@PresidencyZA) December 16, 2022 Ramaphosa het ook ŉ brief op Zuma beteken waarin hy die tydsberekening van Zuma se dagvaarding bevraagteken en sê dat dit soos ŉ poging lyk om te keer dat Ramaphosa weer as president van die ANC staan. Zuma sê nou dat Ramaphosa nie die lang arm van die gereg kan ontduik nie. “Hy kan 15 jaar tronkstraf kry indien hy skuldig bevind word. Vir nou is hy iemand wat strafregtelik aangekla word en moet as sodanig behandel word.”